2008D0630 — ET — 15.07.2010 — 001.001

Käesolev dokument on vaid dokumenteerimisvahend ja institutsioonid ei vastuta selle sisu eest

►B KOMISJONI OTSUS, 24. juuli 2008, Bangladeshist imporditud ja inimtoiduks ette nähtud koorikloomade suhtes kohaldatavate erakorraliste meetmete kohta (teatavaks tehtud numbri K(2008) 3698 all) (EMPs kohaldatav tekst) (2008/630/EÜ) (EÜT L 205, 1.8.2008, p.49)

Muudetud:

Euroopa Liidu Teataja No page date ►M1 KOMISJONI OTSUS, 12. juuli 2010, L 178 31 13.7.2010









▼B

KOMISJONI OTSUS,

24. juuli 2008,

Bangladeshist imporditud ja inimtoiduks ette nähtud koorikloomade suhtes kohaldatavate erakorraliste meetmete kohta

(teatavaks tehtud numbri K(2008) 3698 all)

(EMPs kohaldatav tekst)

(2008/630/EÜ)







EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, ( 1 ) eriti selle artikli 53 lõike 1 punkti b alapunkti ii, ning arvestades järgmist: (1) Määruses (EÜ) nr 178/2002 on sätestatud toitu ja sööta üldiselt ning eelkõige toidu ja sööda ohutust reguleerivad üldised põhimõtted ühenduse ja riiklikul tasandil. Määrusega on ette nähtud erakorraliste meetmete võtmine, kui ilmneb, et kolmandatest riikidest imporditud toit või sööt võib tõsiselt ohustada inimeste või loomade tervist või keskkonda ning seda riski ei saa rahuldavalt juhtida asjaomaste liikmesriikide võetavate meetmetega. (2) Nõukogu 29. aprilli 1996. aasta direktiivis 96/23/EÜ, millega nähakse ette teatavate ainete ja nende jääkide kontrollimise meetmed elusloomades ja loomsetes saadustes, ( 2 ) on sätestatud, et loomade ja esmaste loomse päritoluga toodete tootmisprotsessi tuleb kontrollida selleks, et tuvastada teatavad jäägid ja ained elusloomades, nende väljaheidetes ning kehavedelikes ja -kudedes, loomsetes toodetes, loomade söödas ja joogivees. (3) Bangladeshist imporditud ja inimtoiduks ette nähtud koorikloomades on tuvastatud veterinaarravimite jääke ja keelatud aineid. Nende ravimite ja ainete esinemine toidus võib kujutada endast ohtu inimeste tervisele. (4) Ühenduse viimase Bangladeshi tehtud kontrollkäigu tulemuste põhjal on ilmnenud tõsiseid puudusi elusloomades ja loomsetes toodetes esinevate jääkide kontrollimise süsteemis ning asjakohaste laborite puudumine teatavate veterinaarravimite jääkide kontrollimiseks elusloomades ja loomsetes toodetes. (5) Bandladesh on hiljuti võtnud neid puudusi käsitlevaid meetmeid kalandustoodete käitlemise ja kontrollimise puhul. (6) Kuna need meetmed ei ole piisavad, on asjakohane võtta ühenduse tasandil teatavaid erakorralisi meetmeid, mida kohaldatakse Bangladeshist imporditavate koorikloomade suhtes, et tagada inimeste tervise tõhus ja ühetaoline kaitse kõigis liikmesriikides. (7) Sellest tulenevalt peaksid liikmesriigid lubama koorikloomade importimist Bangladeshist üksnes juhul, kui on võimalik näidata, et neid on päritolukohas analüüsitud kontrollimaks, et nad ei sisalda keelatud aineid ja et veterinaarravimite teatavate jääkide tase ei ületa ühenduse õigusaktides sätestatud jääkide piirnorme. (8) Siiski on asjakohane lubada importida saadetisi, millega ei ole kaasas päritolukohas tehtud analüüside tulemusi, tingimusel et importiv liikmesriik tagab nende saadetiste asjakohase kontrollimise nende jõudmisel ühenduse piirile. (9) Käesolev otsus tuleks läbi vaadata, pidades silmas Bangladeshi pakutavaid tagatisi ja liikmesriikide tehtud analüüside tulemusi. (10) Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega, ning arvestades järgmist: ON VASTU VÕTNUD KÄESOLEVA OTSUSE:







Artikkel 1

Käesolevat otsust kohaldatakse Bangladeshist saadetud ja inimtoiduks ette nähtud koorikloomade impordi suhtes (edaspidi „tooted”).

▼M1

Artikkel 2

1. Liikmesriigid lubavad tooteid importida liitu tingimusel, et nendega on kaasas päritolukohas tehtud analüüsi tulemused, tagamaks, et need ei kujuta endast ohtu inimeste tervisele (edaspidi „analüüs”).

2. Analüüs peab olema tehtud ametlikust proovist, et teha kindlaks farmakoloogiliste toimeainete jääkide esinemine, nagu on määratletud Euroopa Parlamendi ja nõukogu määruse (EÜ) nr 470/2009 ( 3 ) artikli 2 punktis a, ning eelkõige tuleb teha analüüsid, et tuvastada järgmiste toimeainete esinemine:

— klooramfenikool, tetratsükliin, oksütetratsükliin, kloortetratsükliin;

— nitrofuraanide metaboliidid;

— malahhiitroheline ja kristallviolett ning nende vastavate värvusetud metaboliidid.

3. Erandina artiklist 1 lubavad liikmesriigid toodete importi, millega ei ole kaasas analüüsitulemusi, tingimusel et asjaomane liikmesriik kontrollib iga saadetist ning analüüsib sealhulgas ametlikke proove saadetise jõudmisel liidu piiripunkti tagamaks, et saadetis ei kujuta endast ohtu inimeste tervisele.

Artikkel 3

Liikmesriigid tagavad asjakohaseid proovivõtukavasid kasutades, et ametlikke proove võetakse vähemalt 20 % artiklis 1 osutatud saadetistelt.

Kõnealuseid ametlikke proove tuleb analüüsida määruse (EÜ) nr 470/2009 artikli 2 lõike a kohaselt farmakoloogiliste toimeainete jääkide esinemise tuvastamiseks, eelkõige klooramfenikooli, tetratsükliini, oksütetratsükliini, kloortetratsükliini ja nitrofuraanide metaboliitide tuvastamiseks.

Artikkel 4

Asjaomase liikmesriigi pädevad asutused peavad kuni analüüsitulemuste selgumiseni ametlikult kinni saadetised, millest on artikli 2 lõike 3 ja artikli 3 kohaselt võetud ametlikud proovid.

Neid saadetisi võib turule viia üksnes siis, kui analüüsitulemused on kinnitanud saadetiste vastavust määruse (EÜ) nr 470/2009 artiklile 23.

Artikkel 4a

Liikmesriigid peavad viivitamata teavitama komisjoni analüüsitulemustest juhul, kui ilmneb, et mõni tuvastatud farmakoloogilistest toimeainetest:

a) on liigitatud vastavalt määruse (EÜ) nr 470/2009 artikli 14 lõike 2 punktidele a, b või c ning see farmakoloogiline toimeaine esineb tasemel, mis ületab kõnealuse määrusega kehtestatud piirmäära, või

b) kui aine ei ole liigitatud vastavalt määruse (EÜ) nr 470/2009 artikli 14 lõike 2 punktidele a, b või c.

Analüüsitulemused saadetakse komisjonile määruse (EÜ) nr 178/2002 artikli 50 lõike 1 kohaselt loodud kiirhoiatussüsteemi kaudu. Asjaomane liikmesriik ei pea analüüsitulemusi kiirhoiatussüsteemi kaudu komisjonile saatma, kui farmakoloogiliste toimeainete jääkide tase on madalam kui

i) meetmete võtmise aluseks olevast määruse (EÜ) nr 470/2009 artiklis 18 sätestatud kontrollväärtus kõnealuse toimeaine puhul või

ii) kõnealuse toimeaine puhul komisjoni otsuse 2002/657/EÜ ( 4 ) artiklis 4 osutatud nõutavast tulemuslikkuse miinimummäärast.

Artikkel 4b

Liikmesriigid koostavad iga kolme kuu järel aruande, milles võtavad arvesse kõigi Bangladeshist pärit saadetiste analüüsitulemusi proovide puhul, mis on tehtud eelmise kolme kuu jooksul.

Need aruanded esitatakse komisjonile igale kvartalile järgneval kuul (aprill, juuli, oktoober ja jaanuar).

▼B

Artikkel 5

Kõik käesoleva otsuse kohaldamisega seotud kulud kannab kaubasaatja, kaubasaaja või ükskõik kumma esindaja.

Artikkel 6

Liikmesriigid teatavad komisjonile viivitamata meetmetest, mida nad võtavad käesoleva otsuse täitmiseks.

Artikkel 7

Käesolev otsus vaadatakse läbi, pidades silmas Bangladeshi pakutavaid tagatisi ja liikmesriikide tehtud analüüside tulemusi.

Artikkel 8

Käesolev otsus on adresseeritud liikmesriikidele.